ЕгъэджакIуэм и пщIэр яIэт
ЕгъэджакIуэхэм я дунейпсо махуэм хиубыдэу Къэбэрдей-Балъкъэрым гуфIэгъуэ зэIущIэхэр щекIуэкIынущ. «ЕгъэджакIуэ тхьэмахуэкIэ» зэджа урысейпсо Iуэхум ипкъ иткIэ, жэпуэгъуэм и 4-м щегъэжьауэ и 10 пщIондэ ди къэралым «Iэнэ хъу- рейхэр» щызэхашэнущ, зэхьэзэхуэхэмрэ зэпеуэхэмрэ щыIэнущ. Дунейм къыщекIуэкI санитар мардэхэр къызэпамыудын щхьэкIэ, зэIущIэ екIуэкIынухэм хэтыну цIыхухэр ямыгъэмащIэу махуэ бжыгъэкIэ яшэщIащ. А тхьэмахуэм и кIуэцIкIэ интернетым «#фIыуэслъагъуегъэджакIуэ» зыфIаща флешмобхэр къралъхьэнущ, нэхъ гукъинэж ящыхъуа дерсхэм я видеотеплъэгъуэхэмрэ сурэтхэмрэ кърагъэувэнущ, уней напэкIуэцIхэр хъуэхъубзэкIэ ягъэнщIынущ.
Налшык къалэ дэт, Сабийхэмрэ щIалэгъуалэмрэ я зэфIэкIым щыхагъахъуэ уардэунэм мы махуэхэм щагъэлъэпIэнущ Къэбэрдей-Балъкъэрым и егъэджакIуэхэр, гъэсакIуэхэр, егъэджэныгъэ IэнатIэм илъэс куэдкIэ пэрытахэр. Апхуэдэу, гуфIэгъуэ пшыхьхэр щызэхэтынущ КъБР-м и щIыналъэ псоми.
Фигу къэдгъэкIыжынщи, я лэжьыгъэм егъэджакIуэхэр нэхъри тегъэгушхуэн, ехъулIэныгъэфIхэр зыIэрызыгъэхьахэр къыхэгъэщын гуращэкIэ, КъБР-м и Iэтащхьэ КIуэкIуэ Казбек «ЕджакIуэхэм я урысейпсо олимпиадэхэм къыхэжаныкIахэм, щIыналъэ олимпиадэхэм щытекIуахэм, анэдэлъхубзэхэмрэ лъэпкъ литературэхэмкIэ екIуэкI хэгъэгу зэхьэзэхуэхэм КъБР-м и Iэтащхьэм саугъэтхэр зэрыхуагъэфэщэну щIыкIэм теухуауэ» унафэм Iэ щIидзат. А унафэм ипкъ иткIэ, КъБР-м и Iэтащхьэм и саугъэтыр егъэджакIуи 5-м иратащ. Абы къищынэмыщIауэ, егъэджэныгъэ IэнатIэм гуащIафIэу зэрыпэрытымрэ гъэсэныгъэ лэжьыгъэм хуащI хэлъхьэныгъэмрэ папщIэ КъБР-м и Iэтащхьэм и унафэкIэ цIыхуитхум «ЕгъэджэныгъэмкIэ щIыхь зиIэ и лэжьакIуэ» цIэ лъапIэр хуагъэфэщащ.
Псори зэгъусэу къапщтэмэ, мы гъэм Къэбэрдей-Балъкъэрым и егъэджакIуэ 250-м УФ-м, КъБР-м, къэрал къулыкъущIапIэхэм, щIыпIэхэм унафэр щызезыхьэ IуэхущIапIэхэм я фIыщIэ тхылъхэмкIэ я цIэ къраIуэнущ. Апхуэдэу, ди щIыналъэм щыщу «УФ-м гъэсэныгъэмрэ егъэджэныгъэмкIэ щIыхь зиIэ и лэжьакIуэ» цIэ лъапIэр цIыхуи 110-м, УФ-м и къэрал къулыкъущIапIэхэм я щIыхь тхылъыр цIыху 36-м иратынущ. Къэбэрдей-Балъкъэрым и Парламентымрэ Правительствэмрэ я щIыхь тхылъыр егъэджакIуэ 18-м хуагъэфэщэнущ. КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и щIыхь тхылъкIэ егъэджэныгъэ-гъэсэныгъэ IэнатIэм пэрыт цIыху 82-м я цIэ къраIуэнущ.
«Къэбэрдей-Балъкъэрым и къэкIуэныр зи Iэ илъыр егъэджакIуэхэращ, — щыжеIэ и хъуэхъу псалъэм КъБР-м и Iэтащхьэ КIуэкIуэ Казбек. — Ахэр ди щIалэгъуалэм я гъуэгугъэлъагъуэщ, абыхэм я шыIагъэрщ, щIэныгъэрщ, Iущыгъэрщ ди сабийхэм я зэхэщIыкIыр зыIэтыр, гъэсэныгъэрэ зэфIэкIыу ябгъэдэлъыр хэзыгъахъуэр. ЕгъэджакIуэхэм щIэныгъэм и IункIыбзэр зыраIэщIэлъыр, дуней хъугъуэфIыгъуэкIэ зэпымычу къызэрыддэгуашэр арагъэнущ, шэч хэмылъу, а IэщIагъэм пщIэ сыт щыгъуи щIиIэр, ар зэи къыщIемылъэхъшэхыр. Гурэ псэкIэ сынывохъуэхъу фызыпэрыт IэнатIэ мытыншым хувиIэ бэшэчагъым щымыщIэу, абы хэфлъхьэ къарум хуэфэщэн пщIэ игъуэту, щызыIэрывгъэхьэ ехъулIэныгъэхэм хэхъуэу фыпсэуну, фефIэкIуэну».
ШУРДЫМ Динэ.
